**Pielikuma Nr. 9**

**„Pārskats par iestādes farmaceitu, farmaceitu asistentu un nemedicīnisko personālu” aizpildīšanas vadlīnijas**

Lai nodrošinātu Oficiālās statistikas programmas izpildi kā arī savlaicīgu, precīzu, pilnīgu, viegli saprotamu un starptautiski salīdzināmu veselības aprūpes statistiku, kas nepieciešama veselības aprūpes rādītāju izvērtējumam, visām iestādēm, kurās **pamatdarbā** strādā farmaceiti, farmaceitu asistenti **vai cits nemedicīniskais personāls**, jāiesniedz Slimību profilakses un kontroles centram veidlapa Nr. 9 „Veidlapa par iestādes farmaceitu, farmaceitu asistentu un nemedicīnisko personālu”.

Uz veidlapas pirmās lapas ārstniecības iestādei jānorāda ārstniecības iestādes nosaukums un pamatdarbības nosaukums.Veidlapa par attiecīgo gadu jāsagatavo un jānosūta papīra vai elektroniskā formātā līdz nākamā gada 15. februārim gan ambulatorajām, gan stacionārajām ārstniecības iestādēm.

Veidlapu papīra formātā noformē atbilstoši spēkā esošajai dokumentu izstrādāšanas un noformēšanas kārtībai (Ministru kabineta 2018. gada 4. septembra noteikumi Nr. 558 „Dokumentu izstrādāšanas un noformēšanas kārtība”) un nosūta uz pasta adresi Slimību profilakses un kontroles centrs, Veselības statistikas nodaļa, Duntes ielā 22, K-5, Rīgā, LV-1005. Veidlapā obligāti jābūt norādītam aizpildītāja vārdam, uzvārdam un tālruņa numuram, kā arī veidlapai jābūt apstiprinātai ar iestādes vadītāja parakstu un paraksta atšifrējumu.

Veidlapu elektroniskā formātā noformē atbilstoši spēkā esošajai elektronisko dokumentu izstrādāšanas un noformēšanas kārtībai (Ministru kabineta 2005. gada 28. jūnija noteikumi Nr. 473 „Elektronisko dokumentu izstrādāšanas, noformēšanas, glabāšanas un aprites kārtība valsts un pašvaldību iestādēs un kārtība, kādā notiek elektronisko dokumentu aprite starp valsts un pašvaldību iestādēm vai starp šīm iestādēm un fiziskajām un juridiskajām personām”) un nosūta uz atbilstošo e-pasta adresi. Elektroniskajā veidlapā obligāti jābūt norādītam aizpildītāja vārdam, uzvārdam un tālruņa numuram.

**Sakarā ar to, ka informācija par ārstniecības personām tiek ņemta no Veselības inspekcijas Ārstniecības personu un ārstniecības atbalsta personu reģistra (atrodas Klijānu ielā 7, Rīgā; Reģistru nodaļa – tālruņi: 67081600, 67501589, 67602101, e-pasts: vi@vi.gov.lv), lūdzu, pārbaudiet un vajadzības gadījumā aktualizējiet reģistrā esošo informāciju!**

**1. tabula „Informācija par iestādes personālu”**

Tabulā tiek norādīta informācija tikai par **pamatdarbā strādājošajiem** darbiniekiem. Tabulas 3. rindā „Pārējais personāls (nemedicīniskais)” jānorāda pārējais nemedicīniskais personāls, tajā iekļauj pamatdarbā strādājošus darbiniekus, kuriem nav medicīniskā izglītība un kuri nav reģistrēti Veselības inspekcijas Ārstniecības personu un ārstniecības atbalsta personu reģistrā. Piemēram, ekonomists, grāmatvedis, pārtikas tehnologs, sētnieks, apkopēja, administrators, reģistrators, jurists, sekretāre, sanitāre, šoferis, kurjers u.c.

1. kolonnā „Kopā (uz gada beigām)” norāda kopējo specialitātes pārstāvju skaitu ārstniecības iestādē uz gada beigām. Šim skaitam jāsakrīt ar 2. un 3. kolonnu vērtību summu.
2. kolonnā „sievietes” norāda sieviešu skaitu katrā specialitātē.
3. kolonnā „vīrieši” norāda vīriešu skaitu katrā specialitātē.